Muslimijärjestöllä on oma lainopillinen lautakunta, mutta se ei voi antaa lainvoimaisia tuomioita Suomessa.

Oikeusministeriön lainsäädäntöjohtaja Antti Leinonen ja jihadismin tutkija, Helsingin kaupunginvaltuutettu Atte Kaleva (kok) pitävät Suomen islamilaisen neuvosto ry:n (SINE) avioliittoneuvontaa hyvänä, mutta korostavat, että tuomioita yhdistyksen perustama lainopillinen lautakunta ei voi antaa.

Ilta-Sanomat uutisoi maanantaina, että yli 450 000 euron avustukset vuosina 2007–2014 kuitanneella SINE:llä on ollut vuosikertomustensa perusteella oma lainopillinen lautakunta.

Ministeriölle toimitetuissa vuosikertomuksissa kerrotaan, että lautakunnan tehtävänä on valita tuomaristoelin avioliitto- ja avioeroasioihin sekä ”muihin islamilaiseen lakiin liittyvien asioiden hoitamiseksi”.

– Lautakunta antoi päätöksiä ja lausuntoja yksittäisissä avioero- ja avioliittoasioissa, ja laati Suomessa asuvia muslimeita koskevia suosituksia, vuosikertomuksessa kerrotaan.

Leinonen toteaa, että yhdistyksillä voi olla omaa sovittelutoimintaa, kunhan sen ei väitetä olevan Suomen laki.

– Tämä on Suomessa ihan laillista, että yhdistyksillä on omaan kulttuuriinsa ja omiin perinteihinsä perustuvia käytänteitä. Olennaista on se, että tällaiset käytänteet ja toimintatavat eivät anna ymmärtää, että ne Suomen lainsäädäntöön vaikuttaisivat, Leinonen kommentoi.

– Tässä tapauksessa on itsestään selvää, että tällaiset mahdolliset avioeroliitännäiset, tai mitä ne heillä ovatkaan, eivät ole avioeroja, eikä niitä Suomen yhteiskunnassa avioeroina tunnusteta, hän sanoo.

Kaleva ei pidä hyvänä kehitystä, jossa muslimeilla on omia tuomaristoelimiä, koska islamilaiset säännöt voivat olla hänen mukaansa ristiriidassa Suomen lain kanssa.

– Islamilaisessa kulttuurissa voi olla esimerkiksi neljä vaimoa. Silloin tietysti nämä ei ole mitään virallisia avioliittoja Suomessa. Näen huolestuttavana, että lähdetään harjoittamaan rinnakkaista oikeuskäytäntöä, Kaleva sanoo.

Hän kuitenkin korostaa, että on ihan hyvä, jos yhdistys antaa perheneuvontaa terapian tyylisesti, kunhan ei anneta tuomioita.

Kaleva on huolissaan naisten ja erityisesti nuorten tyttöjen asemasta.

– Jos rikos on tapahtumassa, esimerkiksi pakottaminen avioliittoon tai perheväkivaltatapaus, silloin pitää ohjata maallisille viranomaisille, hän sanoo.

– Islamilaiset käytännöt voivat olla ristiriitaisia suomalaisen lainsäädännön kanssa. Silloin pitää muuttaa muualle jos haluaa elää kuin Saudi-Arabiassa, Kaleva toteaa.